**13-дәріс. Географияны оқытудағы озық нәтижелерді жалпыландыру мен оқыту формасы**

**Оқытуды ұйымдастыру формасы –**оқыту процесінің міндеттерін іске асырудағы мұғалім мен оқушылардың іс–әрекеттерінің сыртқы көрінісі. Ұйымдастыру формасында оқытудың мақсаты, мазмұны мен әдістері бірыңғай жүзеге асады.

Ұлттық деңгейде қойылған мақсатты жүзеге асыруда географиялық білімнің алатын рөлі зор. Осыған орай болашақта географиядан білім сапасын қамтамасыз ету үшін оқу нәтижелерін анықтау, оқу процесін ұйымдастыру, оқушының компетенттілігі алдынғы орынға шығу керек. Географиядан білім берудің мазмұндық және процессуалдық негізін анықтаудың бұл жолы баланы оқу материалдарын дайын күйінде алуға емес, өз бетімен ізденуге, өзіне қажетті білімді іздестіруге керекті қасиеттермен қаруландырады. Бұл ұлттық жүйенің біздің еліміздегі білім беру жүйесінен айырмашылығы мектептегі білім беру сапасын бағалаудың жаңа жүйесіне көшуімен ерекшеленеді. Ұлттық жүйеде  жалпы орта білім беруді жетілдірудің негізіне компетенттік тәсілді алу ұсынылуда. География пәні бойынша төмендегі компетенцияларды ұсынамыз:

1. Объектілер туралы ұғымдары мен түсініктерін еске түсіру, оларды географиялық картадан табу, картаны пайдалана білу, қарапайым карта құрастыру оқушылардың *картографиялық компентенциялары* болып табылады.
2. Объектілерді тану және олардың арасындағы айырмашылықтарды анықтау біліктіліктері, яғни салыстыру, өлшеуіш құралдарын пайдалану оқушылардың географиялық объектілерді өздігінен *анықтай және өлшей алу компетенцияларына жатады*.
3. Бақылау нәтижелерін салыстырып сипаттау, объектілер мен құбылыстардағы өзгерістерді тіркеу және тану, қарапайым сұлба, диаграмма, кесте құрастыру мен жинақтау оқушылардың құбылыстар мен процестерді *сипаттай алу компетенциялары* болып табылады.
4. Табиғи құбылыстар арасындағы байланыстарды орнату, оларды топтастыру, заңдылықтарды анықтау үшін оларды қорытындылау оқушылардың құбылыстар мен процестерді *түсіндіре алу компетенциялары* болып табылады.
5. Гипотеза құрастыру, объектілердің даму тенденциялары мен казіргі жағдайын көре білу оқуышлардың құбылыстар мен процестердің дамуын *болжай алу компетенцияларына* жатады.

География сабағын ұйымдастырудың негізгі формасына сабақ, факультатив сабақтар, оқу экскурсиялары, оқушының үй тапсырмасы, жергілікті жерлердегі практикалық жұмыстар, кеңестер, қосымша сабақтар жатады. Бұлардың ішіндегі ең маңыздысы – сабақ.

Оқу процесінде оның тәрбиелік-оөытушылық және дамытушылық қызметтері арқылы сабақтың рөлі анықталады.

Сабақ бұл жастары шамалас, құрамы тұрақты оқушы топтарымен оқытуды ұйымдастыру формасы, тұрақты кесте және бәріне ортақ оқыту бағдарламасымен сабақ өткізу. Бұл формада оқу – тәрбие процесінің барлық компоненттері – мақсат, мазмұн, құралдары, әдістері, ұйымдастыру және басқару қызметі және оның барлық дидактикалық элементтері қарастырылады. Сабақ – оқытуды ұйымдастырудың негізгі нысаны. Сабақ уақыты қысқа, сондықтан ол күрделі және жауапты кезең, себебі сабақтың сапасы оқушының дайындығына тікелей әсер етеді.

Географияны оқыту барысында сабақтың мынадай түрлері таралған: қиыстырылған, жаңа материалды қарастыру, білімдерді қалыптастыру және бекіту сабағы, білімді және іскерлікті жалпылау сабағы, білімді тексеру сабағы. Бұдан басқа сабақтар да кіреді: кіріспе сабақтары, оқу материалын қайталау сабағы, іскерлікті және білімді қолдану сабағы.